Erna Kristín Stefánsdóttir , guðfræðingur og samfélagsmiðlastjarna , Vísir Erna Kristín Stefánsdóttir , guðfræðingur og samfélagsmiðlastjarna , segir hugtakið að „ grenna sig í kjólinn fyrir jólin “ vera algjört kjaftæði og sölubrellu . Þetta sagði hún Við Völu Matt í Íslandi í dag í kvöld . Á þessum tíma ársins má sjá auglýsingar gagnvart konum um að þær hafi enn tíma til að grenna sig fyrir jólin svo þau komist í kjóla sína . Erna hefur verið að berjast fyrir jákvæðari líkamsímynd og heldur hún meðal annars fyrirlestra um málið og heldur úti síðunni Ernuland á Instagram . Hún segir málið sér kært þar sem hún hafi lengi barist við neikvæða líkamsímynd . „ Í rauninni þar til fyrir tveimur árum síðan , “ segir Erna . „ Ég opnaði mig á samfélagsmiðlum og komst að því að þar er svo mikið um neikvæða líkamsímynd . “ Hún sagðist þar að auki telja að hún hefði hitt færri en fimm konur sem hefðu ávallt verið með jákvæða líkamsímynd . Erna segir þetta mikilvæga umræðu og með því að koma henni upp á yfirborðið sé hægt að bæta lífsgæði kvenna . „ Maður hættir að neita sér hamingju út af neikvæðri líkamsímynd og hvað er eiginlega mikilvægara en einmitt það . Að geta bara fengið að lifa lífinu , frjáls í sínum líkama , “ segir Erna . Erna segir „ í kjólinn fyrir jólin “ setja pressu á konur um að fara í átak . Réttara væri að sleppa öllu stressi og kaupa kjól sem konur komast í , eða nota eldri flíkur . Það sé ekki nauðsynlegt að kaupa kjól fyrir hver jól . „ Líka að tengja hreyfingu ekki við breytingu á holdafari . Heldur tengja hana við andlega og líkamlega líðan . Mér finnst þetta svo mikilvægt . Að fólk nái að slíta í sundur hreyfingu , mat og allt sem tengist lífinu frá holdafari og útlit . Þá fyrst ferðu að átta þig á því af hverju þú hreyfir þig . Það er út af því að þér líður vel og útlitið er bara þú . “ Innslagið í Ísland í dag má sjá hér að neðan .